Hošea (Šarić)/Glava 6.
1 Ustanite, vratimo se Gospodu! Jer nas je on razderao, pa će nas on i iscijeliti; ranio nas je, i zavit će nas. 

2 Iza dva dana on će nas već ozdraviti, treći dan podignut će nas, i živjet ćemo pred licem njegovim. 

3 Budimo razboriti i težimo revno za spoznanjem Gospoda! Kao zora on će sigurno doći. Kao zimski dažd sići će nam, kao kasni dažd, koji natapa zemlju." 

4 "Efraime, što da ti učinim? Juda, što da ti učinim? Pobožnost je vaša kao oblak jutarnji, kao prolazna rosa rana. 

5 Zato sam posredovao preko proroka, probadao sam ih riječju usta svojih. Tada je pravo moje udarilo u oči kao svjetlost. 

6 Jer meni se dopada pobožnost, ne žrtve zaklanice, spoznaja Božja više, nego žrtve paljenice." 

7 "Ali su oni prelomili zavjet u Adamu. Tamo su mi postali nevjerni. 

8 Gilead je grad pun opačina, poštrapan krvlju. 

9 Družina je svećenička kao razbojnička četa. Oni ubijaju na putu u Šekem. Čine zlodjela. 

10 Strahotu sam vidio u kući Izraelovoj. Tamo Efraim čini idolopoklonstvo, Izrael se skvrni. 

11 tebi, Judo, već je određena žetva, kad okrenem sudbinu naroda svojega. 

Hošea (Šarić)